АҞӘА, ԥхынҷкәын 29 — Sputnik, Саид Барганџьиа. Аԥсны Апарламент адепутатцәа Омар Берулаа Иреиҳаӡоу аӡбарҭа ӡбаҩыс иҟаларазы икандидатура шьақәдырӷәӷәеит, ԥхынҷкәын 29 рзы Апарламент аилатәараҿы.
Берулаа иажәақәа рыла, атәыла ахада Рауль Ҳаџьымба изакәантә зин ихы иархәаны даҽа зныкгьы Омар Берулаа икандидатура ықәиргылеит Иреиҳаӡоу аӡбарҭа ӡбаҩыс иҟаларазы.
Иара убас иара иазгәеиҭеит, раԥхьаӡа акәны абжьыҭира ааны "ишыԥхасҭатәыз абжьыҭиразы абиуллетеньқәа хԥа".
Жәлар реизара — Апарламент ԥхынҷкәын 21 рзы реилатәарааан Омар Берулаа Иреиҳаӡоу аӡбарҭа ӡбаҩыс иҟаларазы икандидатура мап ацәыркит.